Štatút
Rady vlády Slovenskej republiky pre vedu a techniku

Čl. 1

Štatút Rady vlády Slovenskej republiky pre vedu a techniku, vydaný podľa § 9 písm. e)  zákona č. 172/2005 Z.z. o organizácii štátnej podpory výskumu a vývoja a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, upravuje poslanie, úlohy a zásady činnosti Rady vlády Slovenskej republiky pre vedu a techniku (ďalej len „rada“) a jej organizačnú štruktúru. Právnym základom pre jej zriadenie je § 2 ods. 3 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov.

Čl. 2

(1)	Rada je stály poradný orgán vlády Slovenskej republiky (ďalej len „vláda“) pre oblasť štátnej vednej a technickej politiky Slovenskej republiky (ďalej len „vedná a technická politika“) okrem vednej a technickej politiky zameranej na zabezpečenie obrany a bezpečnosti štátu.

(2)	Rada pôsobí v súlade s ústavným postavením a úlohami vlády. Vo svojej činnosti sa riadi uzneseniami vlády a jej programovým vyhlásením.

(3)	Činnosťou rady nie je dotknutá pôsobnosť a zodpovednosť ministerstiev ani ostatných ústredných orgánov štátnej správy pri plnení úloh súvisiacich s vedou a technikou.

Čl. 3

(1)	Rada ako stály poradný orgán vlády prerokúva a posudzuje najmä koncepčné a strategické materiály týkajúce sa vednej a technickej politiky predkladané na rokovanie vlády alebo orgánom Európskej únie a iným medzinárodným organizáciám a prijíma k nim odborné stanovisko.

(2)	Rada poskytuje vláde podnety, návrhy a odporúčania k otázkam týkajúcim sa vedy a techniky.

Čl. 4

(1)	Radu tvoria predseda, dvaja podpredsedovia a ďalší členovia. 

(2)	Predsedom rady je minister školstva Slovenskej republiky (ďalej len „minister školstva“).

(3)	Podpredsedami rady sú minister financií Slovenskej republiky a minister hospodárstva Slovenskej republiky.

(4)	Ďalšími členmi rady sú
a)	minister dopravy, pôšt a telekomunikácií Slovenskej republiky,
b)	minister pôdohospodárstva Slovenskej republiky,
c)	predseda Slovenskej akadémie vied,
d)	ďalší zástupca Slovenskej akadémie vied vymenovaný vládou,
e)	prezident Slovenskej rektorskej konferencie,
f)	predseda Rady vysokých škôl,
g)	ďalší zástupca vysokých škôl vymenovaný vládou,
h)	piati zástupcovia podnikateľského sektora vymenovaní vládou. 

(5)	Členstvo v rade je verejnou funkciou, ktorá nezakladá vznik pracovnoprávneho vzťahu. 

(6)	Členov rady vymenúva a odvoláva na návrh ministra školstva vláda. 

(7)	Členstvo v rade zaniká
a)	smrťou,
b)	odvolaním, ak ide o člena rady uvedeného v odseku 4 písm. d), g) a h),
c)	vzdaním sa členstva na základe vlastnej písomnej žiadosti doručenej predsedovi rady, ak ide o člena rady uvedeného v odseku 4 písm. d), g) a h) a
d)	uplynutím funkčného obdobia podľa odsekov 11 a 12.

(8)	Vláda člena rady uvedeného v odseku 4 písm. d), g) a h) odvolá, ak
a)	sa bez ospravedlnenia nezúčastní na dvoch po sebe nasledujúcich rokovaniach rady, alebo
b)	bol právoplatne odsúdený za úmyselný trestný čin.

(9)	Činnosť rady riadi a za jej činnosť vláde zodpovedá predseda rady. Predsedu rady v čase jeho neprítomnosti zastupuje ním poverený podpredseda rady. 

(10)	Podpredsedovia rady a ministri, ktorí sú členmi rady, môžu byť zastúpení  na rokovaniach rady len štátnym tajomníkom príslušného ministerstva. Predseda rady nemôže byť zastúpený na rokovaní rady štátnym tajomníkom Ministerstva školstva Slovenskej republiky. Podpredseda rady poverený zastupovaním predsedu rady nemôže odovzdať toto poverenie štátnemu tajomníkovi svojho ministerstva. Účasť ďalších členov rady na rokovaniach je nezastupiteľná.   

(11)	Funkčné obdobie členov rady vymenovaných podľa odseku 3 a odseku 4 písm. a), b), c), e) a f) je viazané na funkčné obdobie výkonu príslušnej funkcie.

(12)	Funkčné obdobie členov rady vymenovaných podľa odseku 4 písm. d), g) a h) je štvorročné a funkciu môžu zastávať najviac dve po sebe nasledujúce funkčné obdobia.

Čl. 5

(1)	Rokovaní rady sa zúčastňujú stáli experti s poradným hlasom. Počet stálych expertov rady je päť v nasledovnom zložení:
a)	expert navrhnutý Kanceláriou predsedu vlády Slovenskej republiky,
b)	expert navrhnutý Ministerstvom práce, sociálnych vecí a rodiny Slovenskej republiky,
c)	expert navrhnutý Ministerstvom výstavby a regionálneho rozvoja Slovenskej republiky,
d)	expert navrhnutý Ministerstvom zdravotníctva Slovenskej republiky,
e)	riaditeľ Agentúry na podporu výskumu a vývoja.

(2)	Stálych expertov podľa odseku 1 písm. a) až d) vymenúva a odvoláva na návrh Kancelárie predsedu vlády Slovenskej republiky a príslušných ministerstiev predseda rady.

(3)	 Funkcia stáleho experta zaniká
a)	smrťou,
b)	odvolaním, ak ide o stáleho experta uvedeného v odseku 1 písm. a) až d),
c)	vzdaním sa funkcie na základe vlastnej písomnej žiadosti doručenej predsedovi rady, ak ide o stáleho experta uvedeného v odseku 1 písm. a) až d) a 
d)	uplynutím funkčného obdobia podľa odseku 5. 

(4)	 Predseda rady stáleho experta uvedeného v odseku 1 písm. a) až d) odvolá, ak
a)	sa bez ospravedlnenia nezúčastní na dvoch po sebe nasledujúcich rokovaniach rady alebo
b)	bol právoplatne odsúdený za úmyselný trestný čin.

(5)	Funkčné obdobie stálych expertov  uvedených v odseku 1 písm. a) až d) je štvorročné.

(6)	Funkčné obdobie stáleho experta vymenovaného podľa odseku 1 písm. e) je viazané na funkčné obdobie výkonu príslušnej funkcie.

Čl. 6

(1)	Prípravu podkladov, materiálov, stanovísk, štúdií a analýz na rokovanie rady zabezpečuje stála pracovná skupina rady pre základný výskum a stála pracovná skupina rady pre aplikovaný výskum a vývoj.

(2)	Členmi stálych pracovných skupín rady uvedených v odseku 1 sú zástupcovia ministerstiev, ostatných ústredných orgánov štátnej správy, Slovenskej akadémie vied, vysokých škôl, organizácií výskumu a vývoja, zamestnávateľských zväzov a združení a odborových zväzov a zahraniční experti.

(3)	Predsedov a ďalších členov stálych pracovných skupín rady vymenúva a odvoláva predseda rady po prerokovaní v rade. 

(4)	Podrobnosti o zložení, činnosti a rokovaní stálej pracovnej skupiny rady pre základný výskum a stálej pracovnej skupiny rady pre aplikovaný výskum a vývoj upravia ich rokovacie poriadky, ktoré schváli rada.

Čl. 7

(1)	Rada si pre plnenie svojich špecifických úloh môže zriaďovať ďalšie pracovné komisie, ktorých členmi sú zástupcovia ministerstiev, ostatných ústredných orgánov štátnej správy, Slovenskej akadémie vied, vysokých škôl, organizácií výskumu a vývoja, zamestnávateľských zväzov a združení a odborových zväzov a zahraniční experti.

(2)	Podrobnosti o zložení, činnosti a rokovaní pracovných komisií upravia ich rokovacie poriadky schválené radou. 

Čl. 8

(1)	Tajomníkom rady je generálny riaditeľ sekcie vedy a techniky Ministerstva školstva Slovenskej republiky.  

(2)	Tajomník rady najmä
a)	organizačne a administratívne zabezpečuje prípravu rokovaní rady,
b)	zúčastňuje sa rokovaní rady s poradným hlasom, 
c)	zabezpečuje vyhotovenie záznamu z rokovania rady,
d)	koordinuje prípravu podkladov na rokovanie rady,
e)	koordinuje prípravu podkladov na rokovanie stálej pracovnej skupiny rady pre základný výskum a
f)	koordinuje prípravu podkladov na rokovanie stálej pracovnej skupiny rady pre aplikovaný výskum a vývoj. 

(3)	Úlohy spojené s organizačným a administratívno-technickým zabezpečovaním činnosti rady, stálych pracovných skupín rady a ďalších pracovných komisií plní sekretariát rady. Funkciu sekretariátu rady vykonáva sekcia vedy a techniky Ministerstva školstva Slovenskej republiky.

Čl. 9

(1)	Rokovania rady zvoláva a riadi predseda rady. Rada rokuje podľa potreby a spravidla raz štvrťročne.

(2)	Rokovaní rady sa môžu kedykoľvek zúčastniť predseda vlády a na pozvanie predsedu rady podľa programu rokovania aj ostatní členovia vlády, ktorí nie sú zastúpení v rade, zástupcovia ministerstiev, ostatných ústredných orgánov štátnej správy, zamestnávateľských zväzov a združení, odborových zväzov a zástupcovia pracovných skupín a komisií rady.  

(3)	K prerokúvanému materiálu prijíma rada uznesenie rady. V prípade, že je materiál následne predmetom rokovania vlády Slovenskej republiky, predseda rady na príslušnom rokovaní vlády Slovenskej republiky k tomuto materiálu prednesie znenie uznesenie rady.

(4)	Rada je uznášania schopná, ak je prítomná nadpolovičná väčšina všetkých jej členov.

(5)	Uznesenie k materiálu je prijaté, ak zaň hlasovala nadpolovičná väčšina prítomných členov rady. Pri rovnosti hlasov rozhoduje hlas predsedajúceho. Predsedajúci môže dať hlasovať aj o jednotlivých otázkach súvisiacich s prerokúvaným materiálom.

(6)	Spôsob predkladania materiálov v písomnej a elektronickej podobe na rokovanie rady, prípravu a spôsob rokovania rady  a zverejňovanie výsledkov rokovania na internete ustanovuje rokovací poriadok rady.

(7)	Rokovací poriadok schvaľuje rada na návrh jej predsedu. Rokovací poriadok je schválený, ak s ním vyslovila súhlas nadpolovičná väčšina členov rady.

Čl. 10

(1)	Zrušuje sa štatút Rady vlády Slovenskej republiky pre vedu a techniku schválený uznesením vlády č. 834 zo dňa 29.9. 1999.

(2)	Schválením tohto štatútu vládou Slovenskej republiky zaniká členstvo súčasných členov Rady vlády Slovenskej republiky pre vedu a techniky vymenovaných podľa štatútu schváleného uznesením vlády Slovenskej republiky č. 834 zo dňa 29.9.1999.

Čl. 11

   Tento štatút nadobúda účinnosť dňom jeho schválenia vládou.